רנאטו טאפיה

רנאטו פבריסיו טאפיה קורטיחו (בספרדית: Renato Fabrizio Tapia Cortijo, נולד ב-28 ביולי 1995 בלימה שבפרו) הוא כדורגלן פרואני המשחק בעמדות הקשר המרכזי, קשר אחורי ובלם בלגנס ובנבחרת פרו. טאפיה נולד בלימה בירת פרו. בנעוריו שיחק באקדמיות הנוער של ספורטינג קריסטל ושל אסתר גרנדה. בתקופתו באסתר גרנדה הוביל את הקבוצה לזכייה בגביע הפרואני לשנתון 95', תוך זכייה בפרס השחקן המצטיין של הטורניר. בקיץ 2013 עבר טאפיה לאירופה, כאשר חתם בקבוצת טוונטה ההולנדית, על חוזה ל-4 עונות. מיד לאחר חתימתו במועדון, הועבר ליונג טוונטה, קבוצת המילואים של טוונטה. טאפיה ערך את הופעת הבכורה ביונג טוונטה ב-20 בספטמבר 2013, בתיקו 3 - 3 מול דה חראפסחאפ, במסגרת ליגת המשנה ההולנדית. טאפיה המשיך להתפתח בקבוצת המילואים של טוונטה, וכבש את שער הבכורה שלו במדיה ב-22 בנובמבר, בניצחון 2 - 1 על וילם II. בסיכום עונת 2013/2014, שיחק טאפיה ב-19 משחקים, וכבש שער אחד. בעונה הבאה קודם טאפיה לקבוצת הבוגרים של טוונטה, והופיע לראשונה במדיה במשחק הפתיחה של הליגה, בתיקו המאופס מול קמבור. שבוע לאחר מכן נפצע בקרסול, דבר שהשבית אותו לשלושה חודשים. טאפיה חזר לאחר הפציעה ב-23 בנובמבר 2014, כאשר נכנס כמחליף בדקה ה-80, בניצחון 2 - 1 על זוולה. חודש לאחר מכן, הורחק טאפיה בכרטיס אדום לאחר 8 דקות משחק בלבד, מול וילם II. לאחר הרחקה של משחק אחד, ב-31 בינואר 2015, כבש טאפיה את שער הבכורה שלו במדי טוונטה הבוגרת, בניצחון 2 - 1 על קמבור. בהמשך העונה כבש ארבעה שערים נוספים, מול זוולה, חרונינגן וצמד מול גו אהד איגלס. עונת הבכורה שלו בקבוצה בוגרת הסתיימה בפציעת בברך. במהלך עונה זו הופיע טאפיה ב-22 משחקים, וכבש 5 שערים בכל המסגרות. זמן קצר לאחר סיום עונת 2014/2015, עבר טאפיה ניתוח בברך, שמטרתו הייתה להכשיר אותו לתחילת העונה הבאה. הניתוח מנע ממנו להשתתף בקופה אמריקה 2015. במהלך הקיץ החלים מפציעתו באופן מלא. במשחק פתיחת עונת 2015/2016 מול חרונינגן, כבש טאפיה את שערה היחיד של קבוצתו, במשחק שהסתיים בשוויון 1 - 1. באותו המשחק נפצע מחדש בברכו, דבר שהוביל להחליפו במהלך המחצית השנייה. לאחר שהחלים במהרה ושיחק בחמשת משחקיה הראשונים של טוונטה באותה עונה, נפצע טאפיה פעם נוספת בברכו, ב-12 בספטמבר 2015, במשחק מול אייאקס אמסטרדם. לאחר שהחלים מהפציעה, המשיך לסבול מפציעות חוזרות ונשנות בברך עד לסיום המחצית הראשונה של העונה. עד חודש ינואר 2016 הופיע טאפיה במדי פיינורד ב-14 משחקים וכבש פעם אחת בכל המסגרות. ב-27 בינואר 2016 חתם טאפיה על חוזה ל-4.5 עונות בפיינורד, ששילמה עבורו 2.4 מיליון אירו. טאפיה ערך את הופעת הבכורה שלו במדי פיינורד ב-7 בפברואר, במשחק ה'קלאסיקו' ההולנדי, מול אייאקס אמסטרדם, בהפסד קבוצתו 1 - 2. עד לסיום העונה שיחק ב-2 משחקים נוספים בלבד, ובעיקר ישב על הספסל. את עיקר הופעותיו עשה עם קבוצת המילואים של פיינורד. בעונת 2016/2017 המשיך לשמש כשחקן מחליף. ב-22 בספטמבר 2016 הופיע לראשונה בגביע ההולנדי, לאחר שנכנס כמחליף 7 דקות לסיום המשחק, בניצחון 4 - 1 של פיינורד על טופ אוס. ב-2 באוקטובר כבש את שער הבכורה שלו במדי פיינורד, 13 דקות לאחר שנכנס כמחליף, בניצחון 2 - 0 על וילם II. ב-20 ביולי 2020 חתם לארבע שנים בסלטה ויגו הספרדית. ב-15 באוגוסט 2024 חתם בלגנס. טאפיה שיחק בסגל נבחרת פרו עד גיל 17 באליפות אמריקה הדרומית עד גיל 17 בשנת 2011. שנתיים מאוחר יותר, שיחק טאפיה יחד עם נבחרת פרו עד גיל 20 באליפות אמריקה הדרומית עד גיל 20. במרץ 2015 טאפיה זומן לראשונה לסגל נבחרת פרו הבוגרת. ב-1 באפריל שיחק לראשונה במדים הלאומיים, בתיקו 2 - 2 מול ונצואלה. עקב פציעה לא נכלל השחקן בסגל פרו לקופה אמריקה 2015. שנה מאוחר יותר, נכלל טאפיה בסגל נבחרתו לקופה אמריקה 2016, והופיע בכל ארבעת משחקי פרו בטורניר. ב-7 בספטמבר 2016 כבש טאפיה את שער הבכורה שלו בנבחרת פרו, בניצחון 2 - 1 על אקוודור. טאפיה זומן לסגל נבחרת פרו למונדיאל 2018. אליפות הולנד - 2016/2017 הגביע ההולנדי - 2017/2018 מדיה וקבצים בנושא רנאטו טאפיה בוויקישיתוף רנאטו טאפיה, ברשת החברתית פייסבוק רנאטו טאפיה, ברשת החברתית אקס (טוויטר) רנאטו טאפיה, ברשת החברתית אינסטגרם רנאטו טאפיה, באתר Transfermarkt רנאטו טאפיה, באתר Soccerway רנאטו טאפיה, באתר BDFutbol רנאטו טאפיה, באתר WorldFootball.net רנאטו טאפיה, באתר National Football Teams רנאטו טאפיה, באתר FootballDatabase.eu